पूरी परियोजना लगभग 68 करोड़ की हैं। वास्तुशिल्पज्ञ से चर्चा कर इस परियोजना पर वर्तमान में रूपये 42 करोड़ का व्यय अनुमानित किया गया है। इसके वास्तुशिल्प में न केवल वास्तुशास्त्र के सिद्धान्तों को ध्यान में रखा गया है अपितु तक्षशिला प्राचीन विश्वविद्यालय तथा मालवा के शिल्प के प्रभाव को भी आधुनिक वास्तुशिल्प में संयोजित किया गया है जिससे प्राचीन अर्वाचीन के समागम का एक मनोहारी दृश्य उपस्थित करने का प्रयास किया गया है। मुख्य शैक्षणिक भवन तथा मुख्य प्रशासनिक भवन के अलावा प्रथम शैक्षणिक भवन ‘पंचवटी’, ‘भरत का रंगमंच’, ‘वैदिक उद्यान’ तथा ‘वेधशाला’ इस परिसर के विशेष आकर्षण के केन्द्र रहेंगे। शैक्षणिक उपयोगिता की पूर्ति के साथ-साथ इस परिसर के आकल्पन में विद्यार्थियों के समग्र विकास के तत्वों को भी समाविष्ट किया गया है।